
Retningslinjer barnefotball Nordre Holsnøy IL (NHIL)

Barnefotball, 6-12 år.
I Nordre Holsnøy IL skal barnefotballen bygge på disse verdigrunnlagene: 

- Fotball for alle
- Trygghet
- Mestring 
= Trivsel og Fair Play

Vi støtter og lever etter Norges Fotballforbund (NFF) sitt hovedmål om å gi så mange barn som mulig et fotballtilbud, og en fotballopplevelse preget av trygghet, mestring og trivsel gjennom både trening og kamp, samt deltakelse i et sosialt og trygt lag- og klubbmiljø. 

«Trygghet og mestring gir trivsel»

Virkemidler for trygghet og mestring er differensiering og jevnbyrdighet. 
Vi ønsker innenfor de verdirammene som er satt å tilrettelegge for at barn kan få ulike typer utfordringer ut fra interesse, ferdigheter og modning. Dette innebærer at trenings- og kamptilbudene i størst mulig grad er tilpasset enkeltspilleres ferdigheter, motivasjon, ønsker og behov. 
Hospitering er et eksempel på differensiering der spillere i perioder kan få trene og spille på lag i høyere aldersklasser, i tillegg til sitt opprinnelige lag. Det er eget lag som har førsteprioritet. Det er klubben som styrer dette. 
Jevnbyrdighet vil si at man får noenlunde jevn motstand i både kamp og på trening. Dette bidrar til å skape spenning, glede og engasjement. Jevnbyrdighet er en forutsetning for at spillerne skal oppleve trygghet og mestring. 
Det er samtidig viktig å presisere at i barnefotballen (6-12 år) skal alle få delta med like muligheter. Nordre Holsnøy IL mener, som NFF, at topping av lag som innebærer at noen får spille vesentlig mer enn andre ikke skal forekomme i barnefotballen. 


«Å lære ferdigheter av spillere i spillergruppa som har kommet lengre enn seg selv har stor effekt. Dette kalles mesterlære.»


På trening: 

Er det viktig å gi ulike utfordringer til spillerne ut i fra ferdighetsnivå, og ikke la alle aktivitetene ha lik vanskelighetsgrad. Dette vil bedre forutsetningene for mestring. 
Skal gruppesammensetningen varieres slik at spillerne møter ulik motstand på trening. Det ideelle i løpet av ett år er å spille og trene:
 - 1/3 av tida med og mot spillere som har kommet lengre enn en selv.
 - 1/3 av tida med og mot de som er på samme nivå som en selv. 
 - 1/3 av tida med og mot spillere som ennå ikke har kommet så langt i sin 
spillerutvikling. 
Dette gir bedre læringseffekt, ikke minst knyttet til mestringsfølelse og dermed også økt trivsel. 




I kamp: 

Gjennom sesongen skal alle spillerne ha tilnærmet lik spilletid. Her kan svingninger i oppmøte og fokus på trening være faktorer trenerne er nødt til å ta hensyn til.
 
Lagsammensetningen skal som hovedregel ta utgangspunkt i prinsippet om jevnbyrdighet. Dersom det er flere lag pr. aldersklasse skal man forsøke å lage jevne lag slik at alle har like forutsetninger for gode lagprestasjoner på banen. I tillegg unngår man da topping innad i lagene. 

Spilletid i hver enkelt kamp vurderes ut ifra jevnbyrdighetsprinsippet. Våre lag er ikke tjent med å vinne eller tape 10-0.
- Er laget vårt langt bedre enn motstanderlaget, bruker vi spillere som ikke har kommet så langt i sin ferdighetsutvikling mer. 
- Er motstanderlaget langt bedre enn vårt lag, bruker vi de som har kommet lengst hos oss noe mer. 

I Nordre Holsnøy IL er vi opptatt av og lykkes med barnefotball. NFF anbefaler ti virkemidler i dette arbeidet:

1. Trygghet og mestring – hånd i hånd. 
2. Det viktigste for unge spillere er å være sammen med venner.
3. Alle skal spille like mye. 
4. Fokus på prestasjoner, fremgang og Fair Play – ikke på seier eller tap. 
5. Mer aktivitet – hele tiden.
6. Smålagsspill.
7. Stor og tilpasset aktivitet i økta. 
8. En allsidig aktivitet. 
9. Gode anleggsforhold. 
10. La klubben være sjef. 




Trenere:

Nordre Holsnøy IL sine trenere er klubbens viktigste personer. Uten disse hadde vi ikke hatt noe aktivitetstilbud, og de ligger ned mange timers uvurderlig innsats for at barna skal trives. I NHIL er vi opptatt av at våre trenere er aktiv på kurs og videreutvikling. Dette er trenerne våre gode på og dette gjør at de er godt skikket til å ha ansvar for barnefotballag i vår klubb med de forventninger det fører med seg. 

I fotballhverdagen har NHIL sine trenere en del ting de tenker på både i trening og kamp: 

- Alle spillere er like mye verdt, og har det samme potensiale for å ha det moro med fotball.
- Gir oppmuntring til alle spillerne under trening og kamp.
- Mye smålagsspill, mange involveringer (prøver å unngå kø), og at riktig aktivitet er mye viktigere enn instruksjoner. 
- Tilrettelegger for et trygt miljø med aktiviteter som spillerne mestrer. Trygghet + Mestring = Trivsel. 
- Bruker alle spillerne like mye i kamp. 
- Ser på dommeren som veileder og er med på å gjøre dommeren god. 
- Gjennomføring av Fair Play hilsen før og etter alle kamper. 
- Har ansvar for at mobbesaker blir håndtert med en gang de dukker opp. 
- Er bevisst på at de skal være gode rollemodeller. 
- Taper og vinner med samme sinn. 

Foreldre:

Stor deltakelse fra ressursgruppen foresatte, foreldre og besteforeldre vil i fremtiden være helt avgjørende for å kunne drive fotballaktiviteten videre. Dette utløser også forventninger til foreldregruppen i vår klubb. Nordre Holsnøy IL håper foreldrene til våre fotballspillere tenker på følgende, som vi kan finne igjen i NFF sine «foreldrevettregler i fotball»: 

1. Møt frem til kamp og trening – barna ønsker det. 
2. Gi oppmuntring til alle spillerne under kampen – ikke bare din datter eller sønn. 
3. Oppmuntre i medgang og motgang – ikke gi kritikk. 
4. Respekterer trenerens bruk av spillere. 
5. Ser på dommeren som en veiledere – ikke kritiserer avgjørelser.
6. Stimulerer og oppmuntrer sitt barn til å delta – ikke presse det. 
7. Spør om kampen var morsom og spennende – ikke bare om resultatet. 
8. Sørger for riktig og fornuftig utstyr – ikke overdriver. 
9. Viser respekt for klubbens arbeid – være med å ta initiativ til årlige foreldremøter for å bl.a. bli enig om holdninger og å avklare ambisjoner. 
10. Tenker på at det er barnet som spiller fotball – ikke du. 
«Foreldrevettreglene» er til for å gjøre kampopplevelsen enda hyggeligere. 
 

Klubben sine retningslinjer er i tråd med, og laget på bakgrunn av NFF sine tanker og bestemmelser om barnefotballen. Se www.fotball.no eller kontakt klubben på fotballeder.nhil@gmail.com om du ønsker mer informasjon. Vi vil ønske alle spillere, trenere, dommere og voksne gode fotballopplevelser fremover. 

